Document ID: 32007D0588

ODLOČBA KOMISIJE
z dne 24. avgusta 2007
o spremembi Odločbe 2007/554/ES o nekaterih zaščitnih ukrepih proti slinavki in parkljevki v Združenem kraljestvu
(notificirano pod dokumentarno številko C(2007) 4058)
(Besedilo velja za EGP)
(2007/588/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga (2) izvajajo v trgovini znotraj Skupnosti z nekaterimi živimi živalmi in proizvodi, in zlasti člena 10(4) Direktive,
ob upoštevanju naslednjega:
(1)
V Združenem kraljestvu so razglasili izbruhe slinavke in parkljevke.
(2)
Izbruhi slinavke in parkljevke v Združenem kraljestvu lahko ogrozijo črede v drugih državah članicah, če se na trg da žive parkljarje in nekatere proizvode iz njih.
(3)
Zaradi stanja bolezni v Združenem kraljestvu je bila za povečanje nadzornih ukrepov za slinavko in parkljevko, ki jih izvaja Združeno kraljestvo, sprejeta Odločba Komisije 2007/554/ES (3).
(4)
Vendar je zdaj mogoče prilagoditi omejena območja ob upoštevanju rezultatov ugotavljanja morebitnih stikov z okuženimi gospodarstvi in izvajanja nadzora nad premiki živali in proizvodov.
(5)
Trenutno morajo območja iz Priloge I in Priloge II k Odločbi 2007/554/ES na podlagi informacij, ki jih je predložilo Združeno kraljestvo, vključevati zaščitena območja v okolici potrjenih izbruhov bolezni in okrog njih nadzorovano območje v Surreyu, določeno v skladu z Direktivo Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavlja Direktivo 85/511/EGS in odločbe 89/531/EGS in 91/665/EGS ter spreminja Direktivo 92/46/EGS (4).
(6)
Ob upoštevanju epidemiološke situacije in učinkovitega izvajanja nadzornih ukrepov na območju visokega tveganja prej omenjena sprememba odpravlja varovalni pas med zmanjšanim območjem visokega tveganja in z boleznijo neokuženim delom Velike Britanije. Vendar pa za dele Velike Britanije zunaj nadzorovanega območja določa, da se mora tam izvajati dodatni veterinarski nadzor in certificiranje, kakršna sta bila s sprejetjem Odločbe 2007/554/ES vzpostavljena za Severno Irsko.
(7)
Poleg tega je treba po vsej Veliki Britaniji odpraviti omejitve za premike kopitarjev in zahtevo, da se pnevmatike vozil razkužujejo.
(8)
Stanje se bo ponovno ugotavljalo na zasedanju Stalnega odbora za prehranjevalno verigo in zdravje živali, ki je predvideno za 11. septembra 2007, in ukrepi se bodo po potrebi prilagodili.
(9)
Odločbo 2007/554/ES je zato treba ustrezno spremeniti.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2007/554/ES se spremeni:
1.
Člen 10(2) in člen 12 se črtata.
2.
V členu 17 se besedilo „25. avgusta 2007“ nadomesti besedilom „15. septembra 2007“.
3.
Prilogi I in II se nadomestita z besedilom Priloge k tej odločbi.
Člen 2
Države članice spremenijo ukrepe, ki jih uporabljajo v trgovini, tako da jih uskladijo s to odločbo. O spremembah nemudoma obvestijo Komisijo.
Člen 3
Ta odločba je naslovljena na države članice.
V Bruslju, 24. avgusta 2007

Labels: 17
20
0
6
18